b"\n_START_ARTICLE_\nCefer\xc3\xad Rocafort i Sans\xc3\xb3\n_START_SECTION_\nBiografia\n_START_PARAGRAPH_\nEstudi\xc3\xa0 a la Facultat de Dret de Barcelona, llicenciatura que va assolir el 1897. Enamorat de la muntanya d'aquell cant\xc3\xb3 del Pirineu que atresora tanta bellesa, el 1897 ingress\xc3\xa0 en el Centre Excursionista de Catalunya. Despr\xc3\xa9s d'haver-se dedicat per poc temps a l'exercici de la seva carrera, decid\xc3\xad entregar-se amb m\xc3\xa9s assidu\xc3\xaftat al que ja de temps eren les seves principals aficions: la col\xc2\xb7lecci\xc3\xb3 de notes hist\xc3\xb2riques, folkl\xc3\xb2riques, art\xc3\xadstiques i pintoresques de les comarques lleidatanes i del Pirineu, que va rec\xc3\xb3rrer molt detingudament, i on va anar recollint amb perseveran\xc3\xa7a el material que li serv\xc3\xad per portar a bon terme la publicaci\xc3\xb3 del volum V de la Geografia General de Catalunya, Prov\xc3\xadncia de Lleida, dirigida per Francesc Carreras i Candi, on es pot observar la gran qualitat del treball historiogr\xc3\xa0fic d'aquest autor, i que tamb\xc3\xa9 el port\xc3\xa0 a col\xc2\xb7laborar en altres publicacions com La Espa\xc3\xb1a regional i el Portfolio de Espa\xc3\xb1a.\n_START_SECTION_\nPrincipals excursions\n_START_PARAGRAPH_\nTreballs fets en el Centre Excursionista: L'\xc2\xabExcursi\xc3\xb3 \xc3\xa1 la Pobla de Segur i la seva comarca, estanys i vall de Capdella (Conca del Flamisell)\xc2\xbb, els \xc2\xabPirineus de Lleida part Alt Pallars, Vall d'Aran, Male\xc3\xafdes i Caldes de Boh\xc3\xad\xc2\xbb. Tamb\xc3\xa9 contribu\xc3\xad efica\xc3\xa7ment al bon \xc3\xa8xit de l'exposici\xc3\xb3 de fotografies de Catalunya, el  1902, les quals foren classificades per comarques._NEWLINE_El 1905 f\xc3\xa9u la ressenya d'una altra excursi\xc3\xb3, \xc2\xabDel Noguera Pallaresa al Noguera Ribagor\xc3\xa7ana, a trav\xc3\xa9s del Flamisell; Ascensi\xc3\xb3 a la serra de Sant Gervasi\xc2\xbb; una altra \xc2\xabAscensi\xc3\xb3 a la Pica de Cerv\xc3\xad\xc2\xbb; seguiren els treballs al congr\xc3\xa9s arqueol\xc3\xb2gic de Carcassona i Perpiny\xc3\xa0, a la \xc2\xabTopon\xc3\xadmia Pirinenca\xc2\xbb; una monografia de Bellpuig de les Avellanes; una altra ressenya d'una \xc2\xabExcursi\xc3\xb3 a Capdella\xc2\xbb; l'interessant \xc2\xabTroballa a Cogul d'unes pintures rupestres; Excursi\xc3\xb3 a Les Garrigues, Lleida i el seu pla\xc2\xbb; l'\xc2\xabObservaci\xc3\xb3 folkl\xc3\xb2rica de la Diada dels Innocents a G\xc3\xb3sol; Els Raiers; Excursi\xc3\xb3, d'Andorra a T\xc3\xadrvia (Pallars); Ascensi\xc3\xb3 al Pic de Sal\xc3\xb2ria; Juli Soler i Santal\xc3\xb3, excursionista\xc2\xbb, i per \xc3\xbaltim, el 13 de maig de 1913, lleg\xc3\xad la interessant excursi\xc3\xb3 de \xc2\xabGranada a la Alpujarra, Sierra Nevada i ascensi\xc3\xb3 al Mulhac\xc3\xa9n\xc2\xbb, il\xc2\xb7lustrat amb una bona col\xc2\xb7lecci\xc3\xb3 de projeccions aquelles comarques andaluses."